సింగీతంతోనే బాలయ్య 100వ  సినిమా
బాల‌కృష్ణ కెరీర్‌లో ఆదిత్య 369 చిత్రానికి ప్ర‌త్యేక‌మైన స్థాన‌ముంది.
TNN | Updated:
Dec 10, 2015, 04:38PM IST
బాల‌కృష్ణ కెరీర్‌లో ఆదిత్య 369 చిత్రానికి ప్ర‌త్యేక‌మైన స్థాన‌ముంది. టైమ్ మిష‌న్ క‌థాంశానికి జాన‌ప‌ద అంశాల‌ను మేళ‌వించి తెర‌కెక్కించిన ఈ చిత్రం తిరుగులేని విజ‌యాన్ని సాధించింది. 1991లో తొమ్మిది కోట్ల వ‌సూళ్ల‌ను రాబ‌ట్టి తెలుగు సినీ ప‌రిశ్ర‌మ‌లో స‌రికొత్త రికార్డుల‌కు వేదిక‌గా నిలిచింది. ఇందులో శ్రీ‌కృష్ణ‌దేవ‌రాయ‌లుగా, ఆధునిక యువ‌కుడిగా బాల‌కృష్ణ ద్విపాత్రాభిన‌యంలో న‌టించారు. సింగీతం శ్రీ‌నివాస‌రావు ద‌ర్శ‌క‌త్వం వ‌హించిన ఈ చిత్రానికి జంధ్యాల మాట‌ల‌ను అందించారు. ప్ర‌ముఖ గాయ‌కుడు ఎస్‌.పి. బాల‌సుబ్ర‌మణ్యం ఈ సినిమాకు స‌మ‌ర్ప‌కుడిగా వ్య‌వ‌హ‌రించారు. ఇదిలా ఉండ‌గా ఈ చిత్రానికి సీక్వెల్‌ను తెర‌కెక్కించేందుకు చాలా కాలంగా ప్ర‌య‌త్నాలు జ‌రుగుతున్నాయి. ఈ విష‌యాన్ని బాల‌కృష్ణ‌తో పాటు ద‌ర్శ‌కుడు సింగీతం శ్రీ‌నివాస‌రావు ప‌లుమార్లు ప్ర‌క‌టించారు. తాజా స‌మాచారం ప్ర‌కారం ఈ సీక్వెల్‌ను తెర‌పైకి తీసుకొచ్చేందుకు వీరు స‌న్నాహాలు చేస్తున్న‌ట్లు తెలిసింది. ప్ర‌స్తుతం బాల‌కృష్ణ డిక్టేట‌ర్ సినిమాలో న‌టిస్తున్నారు. ఆయ‌న న‌టిస్తోన్న 99న చిత్ర‌మిది. వందో సినిమాను ప్ర‌తిష్టాత్మకంగా తీసుకున్న బాల‌కృష్ణ ఇందుకోసం ఆదిత్య 369 సీక్వెల్‌పై దృష్టిసారించిన‌ట్లు తెలిసింది. ఇటీవ‌లే సింగీతం శ్రీ‌నివాస‌రావుతో సంప్ర‌దింపులు జ‌రిపిన ఆయ‌న‌ ఈ క‌థ‌ను పూర్తిస్థాయిలో సిద్ధం చేయాల్సిందిగా ద‌ర్శ‌కుడిని కోరిన‌ట్లు తెలిసింది. ప్ర‌స్తుతం సింగీతం ఆ ప‌నిలోనే ఉన్న‌ట్లు స‌మాచారం. వ‌చ్చే ఏడాది ఈ చిత్రాన్ని ప్రారంభించాల‌నే యోచ‌న‌లో వారు ఉన్న‌ట్లు తెలిసింది.